Predkladacia správa

Na rokovanie vlády Slovenskej republiky sa predkladá návrh zákona, ktorým sa v súvislosti so zavedením meny euro v Slovenskej republike menia a dopĺňajú zákony v oblasti trestného práva. 
 
Predmetný návrh zákona sa predkladá na základe Plánu legislatívnych úloh vlády Slovenskej republiky na rok 2008.  
 
Účelom predloženého návrhu zákona je okrem novelizácie spočívajúcej v prepočte súm uvádzaných v dotknutých zákonoch v slovenskej mene na menu euro podľa pravidiel ustanovených generálnym zákonom, ustanoviť v odôvodnených prípadoch v rámci prechodných ustanovení podrobnejšie pravidlá prechodu na menu euro, a to najmä z dôvodu dodržania princípu právnej istoty a zachovania cenovej neutrality. Predloženým návrhom zákona sa menia a dopĺňajú tieto zákony v pôsobnosti Ministerstva spravodlivosti Slovenskej republiky:  
 
Čl. I  
zákon č. 300/2005 Z. z. Trestný zákon v znení neskorších predpisov 
 
Čl. II  
zákon č. 301/2005 Z. z. Trestný poriadok v znení neskorších predpisov 
 
Čl. III 
zákon č. 475/2005 Z. z. o výkone trestu odňatia slobody a o zmene a doplnení niektorých zákonov v znení zákona č. 93/2008 Z. z. 
 
Čl. IV 
zákon č. 221/2006 Z. z. o výkone väzby v znení zákona č. 127/2008 Z. z. 
 
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, a zákonmi a súčasne je v súlade aj s právom Európskych spoločenstiev a Európskej únie, ako aj s ustanoveniami generálneho zákona. 
 
Navrhovaná právna úprava nebude mať negatívny dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie. 
 
Materiál bol predmetom skráteného pripomienkového konania. Návrh zákona bol dňa 12. augusta 2008 prerokovaný Legislatívnou radou vlády Slovenskej republiky, pričom ho odporučila po zapracovaní vznesených pripomienok schváliť. Návrh zákona sa na rokovanie vlády Slovenskej republiky sa predkladá bez rozporov.